VSL sklep I Cp 95/94
Datum: 1994-03-16T01:00:00.000+01:00
ecli: ECLI:SI:VSLJ:1994:I.CP.95.94
sodisce: Višje sodišče v Ljubljani
oddelek: Civilni oddelek
institut: ugotovitev vrednosti spornega predmeta - potek glavne obravnave
jedro: Potem, ko sodišče začne obravnavati glavno stvar na glavni obravnavi, sprememba vrednosti spornega predmeta ni več mogoča.

 
zveza: ZPP (1977) člen 40,  40.

## Jedro

Potem, ko sodišče začne obravnavati glavno stvar na glavni obravnavi, sprememba vrednosti spornega predmeta ni več mogoča.

## Izrek

Pritožbi se ugodi in se izpodbijani sklep v tč. 1 in 3 tako spremeni, da se glasi: 1. Vrednost spora znaša 100.000,00 SIT.

3. Tožeča stranka je dolžna povrniti toženi stranki na 12.600,00 SIT odmerjene pravdne stroške v 15 dneh, da ne bo izvršbe.

## Obrazložitev

Sodišče prve stopnje je z izpodbijanim sklepom ugotovilo, da znaša vrednost spora 1,700.000,00 SIT, vzelo na znanje umik tožbe in končalo pravdni postopek. Odločilo je, da je tožeča stranka dolžna plačati toženi stranki 129.000,00 SIT pravdnih stroškov v 15 dneh.

Proti sklepu /tč.1 in 3/ se pritožuje tožeča stranka iz vseh pritožbenih razlogov in predlaga spremembo oz. razveljavitev sklepa.

Navaja: zaradi umika tožbe v času od razpisa obravnave pa do datuma glavne obravnave in zato, ker se je tožena stranka z umikom v celoti strinjala, bi sodišče ne smelo več ugotavljati vrednosti spornega predmeta. Ker je vrednost kljub temu ugotavljalo, je storilo relativno bistveno kršitev določb pravdnega postopka. Od napačne vrednosti so obračunani tudi stroški postopka. Pri določitvi vrednosti spora je prišlo do napake. Pravilna vrednost spornega predmeta je 100.000,00 SIT. Če bi bila vrednost res toliko kot je zapisalo sodišče, pa bi ne smel odločati sodnik posameznik, ampak senat. Pritožba je utemeljena.

Kadar se tožbeni zahtevek ne tiče denarnega zneska, je za določitev vrednosti spornega predmeta odločilna vrednost, ki jo je tožnik navedel v tožbi. Če je tožnik navedel očitno previsoko ali prenizko vrednost, se mora sodišče najpozneje na pripravljalnem naroku, če pa tega naroka ni, pa na glavni obravnavi pred začetkom obravnavanja glavne stvari na hiter in primeren način prepričati o pravilnosti navedene vrednosti (prim. čl. 40 Zakona o pravdnem postopku - ZPP).

Iz podatkov v spisu izhaja, da je tožeča stranka v pripravljalni vlogi navedla, da znaša vrednost spornega predmeta 1000,00 SIT. Če je tedaj sodišče prve stopnje štelo, da je ta vrednost prenizka, bi se o tem moralo prepričati pred začetkom obravnavanja glavne stvari. Tako pa je bilo najprej ugotovljeno, da je tožeča stranka umaknila tožbo, nato se je tožena stranka s tem strinjala, šele potem je sodišče ugotavljalo vrednost spornega predmeta. Sodišče prve stopnje je tako nepravilno uporabilo določbe ZPP.

Pritožbeno sodišče je tako utemeljeni pritožbi ugodilo in sklep spremenilo (čl. 380/3 ZPP). Ugotovilo je, da znaša vrednost spornega predmeta 100.000,00 SIT, upoštevaje, da je v zvezi s pojasnilom v pritožbi, da je pri zapisu prišlo do napake, to vrednost, ki jo je tožnik navedel v tožbi. Od te vrednosti so obračunani pravdni stroški (odg. na tožbo 160 točk, narok 40 točk in poročilo stranki 10 točk, kar znese skupaj 12.600,00 SIT, upoštevaje vrdednost točke 60 SIT).